Posebna obavještajna skupina Pentagona analizira podatke o Iraku (28/10/02) - 2002-10-28
Ministar Rumsfeld priznao da postoje nesuglasice oko tumačenja obavještajnih podataka o Iraku
Američki ministar obrane Donald Rumsfeld potvrdio je medijska izvješća da u Pentagonu postoji malobrojna skupina visokih stručnjaka koja razmatra obavještajne podatke o Iraku i njegovim vezama s terorističkim skupinama poput al-Qaide. Postavlja se pitanje potkopavaju li medijska izvješća o obavještajni proces u Sjedinjenim Državama. Kada je New York Times prvi objavio izvješće o postojanju manje obavještajne skupine u Pentagonu situacija je odmah nazvana kontroverznom. Neki su govorili da je to još jedan pokazatelj napetosti između Ministarstva obrane i Središnje obavještajne agencije, CIA-e. Drugi su to vidjeli kao dokaz da gospodin Rumsfeld i ostali zagovornici preventivnog udara na Irak nisu zadovoljni s onim što čuju od CIA-e. Neki kritičari su rekli da jastrebovi u administraciji predsjednika Busha traže od vlastitih anlitičara razloge za opravdavanje rata protiv Iraka neovisno o tome postoje li čvrsti dokazi o potrebi napada ili ne? Ministar Rumsfeld pokušao je smiriti strasti i nagađanja o napetostima između Ministarstva obrane i CIA-e opisavši vezu između tih vladinih agencija kao blisku i kooperativnu. On je, također, pokušao odbaciti sugestije da manja obavještajna skupina unutar Pentagona ima bilo kakvu važniju ulogu. "Bilo kakve sugestije da se radi o skupini koja se bavi prikupljanjem obavještajnih podataka, nekoj vrsti obavještajne jedinice, bile bi, prema mom mišljenju, pogrešne." Ministar Rumsfeld je pojasnio da se radi o četiri osobe koje su uključene u Pentagonov analitički odjel nakon terorističkih napada na Sjedinjene Države. Njihov je zadatak da prolaze kroz brda obavještajnih materijala koje su prikupili drugi te da pokušaju na njih baciti novo svijetlo u cilju analitike i uočavanja previđenih podataka. Gospodin Rumsfeld je priznao da postoje nesuglasice oko toga kako protumačiti obavještajne podatke o Iraku i njegovim vezama s terorističkim skupinama. "Nedvojbeno je da će uvijek biti ljudi koji imaju različite obavještajne poglede unutar jedne vladine agencije. Stoga ne iznenađuje da se oko pitanja terorizma vide različita mišljenja unutar obavještajne zajednice i Središnje obavještajne službe, CIA-e." Međutim, gospodin Rumsfeld je zanijekao da nije zadovoljan, s do sada, prikupljenim obavještajnim podacima čime je neizravno odbacio tvrdnje da su obavještajne agencije pod pritiskom da svoj rad prilagode politici administracije predsjednika Busha. Na pitanje je li proces prikupljanja obavještajnih podataka o Iraku ispolitiziran, gospodin Rumsfeld je odgovorio da u tome nema ništa loše. "Ne znam kako bih odgovorio na to pitanje? Je li moguće da neki ljudi na svijetu vjeruju u nešto i traže potvrdu svojih vjerovanja? Moguće je...Pitate me je li netko u tom uredu učinio isto? Nadam se da jest...Držim li da je to pogrešno? Ne..." Unatoč naporima gospodina Rumsfelda da ublaži zabrinutost javnosti i dalje se pojavljuju medijska izvješća o sve većem broju časnika, obavještajnih djelatnika i diplomata koji privatno izražavaju duboku zabrinutost onim što vide kao... marš američke administracije u rat... Kritičari tvrde da su drugačija mišljenja od službenih potisnuta, a da se na obavještajne analitičare vrši pritisak kako bi svojim zaključcima poduprli stav Bijele kuće - da Saddam Hussein predstavlja neposrednu opasnost i da je stoga potrebno pokrenuti preventivni vojni udar. Obavještajni stručnjak James Bamforsd upozorio je u listu USA Today na – kako je rekao – ozbiljnu manipulaciju istinom. Gospodin Bamford kaže da bi to moglo dovesti do drastičnih posljedica od kojih bi najteža mogla biti gubitak tisuća američkih života u ratu protiv Iraka